**Matthew Tree, Lídia Pujol, Blanca Garcés,  Rafael Argullol,  Ingrid Guardiola, Jordi Borràs o Ramon Sangüesa**, **entre els ponents**

**Experts de reconegut prestigi participen en un cicle sobre els reptes d’Europa al Prat de Llobregat**

**L’escriptor català d’origen britànic, Matthew Tree, obre el cicle demà, amb la conferència “Brexit per a dummies”.**

**El cicle d’activitats (Re) Pensem Europa, comissariat pel periodista cultural i escriptor Albert Lladó, convida la ciutadania a reflexionar sobre el present i els reptes d’Europa des d’una mirada contemporània i desacomplexada.**

Experts de reconegut prestigi de diferents disciplines participaran al cicle [(Re) Pensem Europa](https://www.elprat.cat/cultura/centric-espai-cultural/cicle-repensem-europa) al Prat de Llobregat, que vol promoure la reflexió i el debat ciutadà sobre les grans preguntes del present i el futur d’Europa des d’una mirada contemporània i desacomplexada. El cicle, comissariat pel periodista cultural i escriptor **Albert Lladó**, comptarà amb vuit sessions (un dijous al mes) entre el novembre de 2019 i el juny de 2020.

Obrirà el cicle demà l’escriptor català d’origen britànic, Matthew Tree, amb la conferència “Brexit per a dummies”, que tindrà lloc a les 19 h al Cèntric Espai Cultural del Prat. Amb aquesta xerrada, moderada per la periodista Marta Ballesta, es vol convidar la ciutadania a reflexionar sobre les raons que han portat al Regne Unit a voler sortir de la Unió Europea i sobre quines en serien les possibles conseqüències, prenent com a punt de partida els diferents interrogants que planteja la situació actual. Es tracta de l’evolució d’un antic escepticisme o la mutació d’un nacionalisme nostàlgic? Com afectarà, tant econòmicament com socialment, un trencament sense acord? De quina manera respondrà Escòcia? Quina seria la situació d’Irlanda a una possible frontera si no es posa sobre la taula la possibilitat d’un segon referèndum?

Matthew Tree, nascut a Londres, ha publicat en català, entre d’altres llibres, *El conflicte inevitable* (Edicions l'Albí, 2019), *De fora vingueren* (Columna, 2016), *Com explicar aquest país als estrangers* (Columna, 2011) o *Negre de merda*. *El racisme explicat als blancs*(Columna, 2010). També ha col·laborat en diversos mitjans de comunicació, entre ells El Punt, Catalonia Today, RAC 1, Catalunya Ràdio o TV3.

**Altres conferències del cicle**

El cicle (Re) Pensem Europa vol posar sobre la taula moltes altres grans reptes del continent europeu**.** A més del Brexit, es reflexionarà sobre les causes i conseqüències de l’auge de la **ultradreta**, el desafiament humanitari que suposen les grans migracions al **Mediterrani** o les arrels i el **compromís ètic** d’una Europa que necessita més que mai repensar-se per respondre als seus **valors fundacionals.** Per això, es comptarà amb d’altres ponents de reconegut prestigi, com l’artista **Lídia Pujol;** la investigadora sobre migracions **Blanca Garcés;** el narrador, poeta i assagista **Rafael Argullol;** la professora, programadora audiovisual, directora i assagista **Ingrid Guardiola;** el fotoperiodista **Jordi Borràs;** i el doctor en Intel·ligència Artificial i Aprenentatge Automàtic i director d’Equipo Cafeína (plataforma d’investigacio i comunicació) **Ramon Sangüesa**.

A continuació, es detalla el calendari de les properes conferències:

Dijous, 19 de desembre a les 19 h[*Encarnar la tradició. El valor de compartir valors*, a càrrec de **Lídia Pujol**](https://www.elprat.cat/la-ciutat/guia-agenda/encarnar-la-tradicio-el-valor-de-compartir-valors-carrec-de-lidia-pujol)

Dijous, 9 de gener a les 19 h [La ultradreta està de moda?, a càrrec de **Jordi Borràs**](https://www.elprat.cat/la-ciutat/guia-agenda/la-ultradreta-esta-de-moda-carrec-de-jordi-borras)

Dijous, 20 de febrer a les 19 h [Europa LAB. Sobre la difícil relació entre tecnologia i llibertat,a càrrec de**Ramón Sangüesa**](https://www.elprat.cat/node/273617)

Dijous, 19 de març a les 19 h [El Mediterrani, fronteres i miratges,a càrrec de **Blanca Garcés**](https://www.elprat.cat/la-ciutat/guia-agenda/el-mediterrani-fronteres-i-miratges-carrec-de-blanca-garces)

Dijous, 16 d'abril a les 19 h [La imatge d’Europa. Del símbol a la metàfora, a càrrec d'**Ingrid Guardiola**](https://www.elprat.cat/la-ciutat/guia-agenda/la-imatge-deuropa-del-simbol-la-metafora-carrec-dingrid-guardiola)

Dijous, 14 de maig a les 19 h [Gramàtiques del feminisme, a càrrec de **Mireia Sallarès**](https://www.elprat.cat/node/273620)

Dijous, 11 de juny a les 19 h [El viatge inacabat d’Europa, a càrrec de **Rafael Argullol**](https://www.elprat.cat/la-ciutat/guia-agenda/el-viatge-inacabat-deuropa-carrec-de-rafael-argullol)

**El Prat de Llobregat, 6 de novembre de 2019**